**С Т А Н О В И Щ Е**

 **относно дисертационния труд на докторант Иванка Владимирова**

 **Абаджиева-Иванова на тема: „*Мобилност и социокултурни процеси при***

 ***ромските общности в България в началото на ХХІ век***

 ***(етноложко изследване)***

 Иванка Владимирова Абаджиева-Иванова е редовен докторант към Катедрата по етнология при Историческия факултет на СУ „Св. Климент Охридски” от февруари 2016 г. Следвайки законовите изисквания, тя е предала в срок своя дисертационен труд, който е финален завършек на нейните академични търсения по заложената тук тема.

 Трудът се състои от Увод, пет глави, Заключение, Библиография, Списък на използваните онлайн ресурси, Списък на използваните документи и четири приложения. Общия обем на труда е 188 стандартни машинописни страници, от които авторовият текст е от 163 стр. В този смисъл дисертационния труд не е от обемистите, но затова пък е изключително съдържателен, без всякакви излишни фрази и с превъзходен академичен стил на излагане на съдържанието. От съществено положително значение е използвания рефлексивен подход от автора. Той придава на съдържанието хуманизъм и одухотвореност, с което е преодоляна суховатостта на чистото академично писане, което някои автори наричат обективност. Обективен авторов текст може да съществува единствено във философията като абстракция, но не и в практиката, тъй като авторите са субекти и респективно техните академични версии по начало носят белега на субективността.

 В Увода са представени ясно е точно предметът на изследването, неговите цели и задачи, както и методологията на проучването. Основната версия се гради на теренна етнографска информация на повече от 25 събеседника, но следва да се уточни, че от емпирична гледна точка текстът е много по-обемен. Това е и един основните приноси на дисертанта: той вкарва в научно обръщение обилен теренен материал, събиран в продължение на четири години. Иванка Абаджиева-Иванова познава много добре материала по темата и поради нейната професионална ангажираност като здравен медиатор сред ромските общности, което и дава възможност да се адаптира към изследваните от нея общности, да спечели тяхното доверие и да извлече нужната информация за своята творческа работа.

 Първата глава е посветена на анализ на някои ключови понятия по темата като „човешки капитал” и неговите форми, преди всичко явлението „социален капитал” и понятието „социални трансфери”. Тук е обърнато сериозно внимание и на историографията по темата за миграциите, като са дешифрирани някои от теориите в това направление. Подборът на теориите не е самоцелен, а с презумцията да се намери подходящ теоретичен инструментариум за построяване на съдържанието на изложението.

 Втората глава има същите цели, но тук във фокуса на изложението са ромите с тяхната идентификация от другите и самата им самоидентификация, с техните етнически стереотипи, групи, тяхната численост и бедност, както и предразсъдъците относно тази група от хора. Тук специално внимание е обърнато и на процеса на изследването, на изследваните дестинации, способите на събиране на информация и свързаните с тази дейност трудности. Рефлексивният подход в тази глава придава одухотвореност на съдържанието, при това е направено с майсторски езиков стил и краткост по чеховски. Самата глава като подход е приносна, тъй като ни посочва един много добър начин на изследване и неговото представяне пред публиката под формата на текст. Тук редом с академичните послания и констатации е вградена и личностната енергия на автора, неговата самоличност. А това е нещо съвсем ново в етноложките изследвания, който напоследък ни демонстрират някои млади учени.

 В третата глава вниманието е съсредоточено най-напред върху проблематиката за мобилността, спецификата и типологията на мигрантите след разширяването на Европейския съюз и влизането на България в него. Това въведение е необходима, за да може читателят по-безпроблемно да се навлезе в ромската мобилност и нейните особености. Тук главното внимание е насочено върху мобилните мрежи и върху понятията изпращаща и приемаща страна, както и върху профила на мигрантите сред ромските общности.

 Четвъртата и петата глава са изцяло приносни, тъй като те ни представят последиците от ромската мобилност в техните най-съществени варианти, включително и как изглеждат тези изменения в очите на другите. От особено значение в този ред на мисли е петата глава, където е обърнато особено внимание на отглеждането на ромските деца и тяхното образование.

 Основните изводи на Иванка Абаджиева-Иванова се отнасят до въздействието на мобилността върху културата на ромите и преди всичко върху промените в тяхната етническа специфика. И все пак читателят остава впечатление, поне при мен е така, че мобилността има много повече положителни въздействия върху културните практики при ромите, носи им повече икономически и социален капитал, подобрява условията за тяхното образование. Тук не бих искал да подмина и бездушието на държавните институции, оторизирани с интеграцията на ромите в обществото, формализма на тяхната политика и липсата на ефективност от изразходваните средства в тази насока.

 Считам също така, че този труд трябва да се публикува като монография и да се представи на специализираните държавни органи и неправителствени организации за изработването на подходящи политики по отношение на ромската интеграция.

 Като имам предвид написаното по-горе, считам, че представеният от Иванка Абаджиена-Иванова дисертационен труд напълно отговаря на изискванията да и се присъди образователната и научна степен „Доктор” по етнология, в Образователно направление 3.1. Социология, антропология и науки за културата. Апелирам и към останалите членове на журито да сторят същото.

София, 10.02.2020 г. Автор на становището:……………

 /проф. днк Веселин Тепавичаров/